**Қазақ тілі мен әдебиеті сабағында жобалай оқыту технологиясын**

**тиімді қолдану жолдары**



Есимова Сауле Сейдахметовна

Қостанай облысы әкімдігі білім басқармасының

«Қостанай ауданының Константинов негізгі орта мектебі» КММ

қазақ тілі мұғалімі

87777920469 gukosh84@yandex.kz

# *Түйіндем*е. Мақалада жобалай оқыту технологиясының ерекшелігі мен түрлері туралы баяндалады. Қазақ тілі мен әдебиеті сабағында жобалай оқыту технологясын қолдану арқылы білім алушының шығармашылық белсенділігін арттыру жолдары қарастырылған.

# *Кілт сөздер*: Жоба, əдіс, жоба түрлері, өздік жұмыстары;

Орыс тілді мектептерде оқытылатын қазақ тілі мен әдебиеті сабақтарының мақсаты – оқушылардың сөздің қорын дамыту, оқу техникасын қалыптастыру, дұрыс сөйлеуге, сауатты жазуға үйрету, сөйлем құрылысын меңгерту,қазақ тіліне тән дыбыстарды айтып, сөз ішінен ажырата білуге үйрету, қазақ халқының әдебиті мен мәдениеті туралы түсінік қалыптастыру деп атап көрсетілген. Осындай келелі мақсаттарды жүзеге асыру оқытудың жаңа түрлерін пайдалануды қажет етеді. Сондықтан да оқушылардың білімін арттыру үшін сабақта жаңа технологияларды тиімді қолдана білу әрбір ұстаздың міндеті.Қазақ тілі мен әдебиетін оқыту барысында шәкірттердің тек қана білім, білік және дағдыларын дамытып қана қоймай, оларды ақпаратпен өз бетінше жұмыс істеуге ынталандыру үшін оқыту технологияларын шебер пайдалану жақсы нәтижелерге алып келетіні сөзсіз. Осы орайда өзім сабақта қолданып жүрген жобалай оқыту технологиясының ерекшеліктеріне тоқталғым келеді.

Əлемдік тəжірибені талдау əртүрлі елдердің білім беру жүйесінде жобалық əдістің кең таралуын анықтауға мүмкіндік береді. Себебі, əлем туралы Білім тез ескіретін ақпараттық қоғам жағдайында оқушыларға əлем туралы білімнің мөлшерін беру қажет емес, оларды осы білімді өз бетінше алуға үйрету керек, жаңа танымдық жəне практикалық мəселелерді шешу үшін алған білімдерін қолдана білу керек. Жобалау – оқытудағы жаңарудың шынайы жəне шартты жобаларын өңдеу процесі; оқытудың ең тиімді əдісі болып табылады [1].Жобалау əдісі бойынша жұмыс, сайып келгенде, педагогикалық процестің барлық қатысушыларының білім беру мақсаттары мен міндеттері туралы көзқарастарын өзгертуді қамтиды. Бұл ұйымдастырушылық-педагогикалық жағдайлардың дүниетанымдық құрамдас бөлігі, оқытудың жаңа философиясын қалыптастыру, оны түсінбестен жобалық əдісті қолдану күтілетін нəтиже бермеуі мүмкін.

Сонымен, жобалар əдісі нақты білімді интеграциялауға емес, өзекті білімді қолдануға жəне жобалық қызметке белсенді қосылу үшін жаңаларын алуға, əлеуметтік-мəдени ортада адам қызметінің жаңа тəсілдерін игеруге бағытталған педагогикалық технология.Жобалай оқыту технологиясын қолданудағы негізгі мақсат – оқушылардың қызығушылық ынтасын дамыту, өз бетімен жұмыстарын жүргізу арқылы білімдерін жетілдіру, ақпараттық бағдарлау біліктілігін қалыптастыру және сыни тұрғыдан ойлау қабілетін арттыру арқылы оқушыны болашақта әр түрлі жағдаяттарда, әр түрлі қоғамдық ортада өзін-өзі көрсете білуге бейімдеу. Жобалай оқыту технологиясы -қазіргі заман талабына сай, қазіргі заман тұрғысынан қойылып отырған міндеттерге жауап бере алатын оқыту жүйесі.

1.Жобалай оқыту технологясының негізгі тірегі – өз бетімен белсенді істер атқара алатын оқушының өзіндік ізденісіне, олардың өзін-өзі танытуына, танымдық-практикалық қабілеттерін жүзеге асыруына қажетті мүмкіндіктер. Бұлар бүгінгі қоғам талап етіп отырған бәсекеге қабілетті тұлғаны қалыптастыруда шешуші мәнге ие бола алады.

2. Жобалай оқыту технологясының философиялық, гуманистік, психологялық ерешеліктері, шын мәнінде, баланың жеке тұлғасын дамытуға бағытталған. Өз бетімен қазақ тілі мен әдебиеті бойынша берілетін түрлі жобаларды қазақ тілінде орындауы барысында оқушы «білім іздеудің өзіндік сүрлеуін» қалыптастырады және ол сүрлеу – оқушының өмір бойы білім алуының бастауына айналады.

Жобалай оқыту технологясы арқылы қазақ тілі мен әдебиетін меңгертудің ережесі:

1.Тақырып (жобалық) оқу бағдарламасына сәйкес болуы керек және ол оқушының қызығушылығын тудыруы қажет.

2.Мұғалімнің рөлі өзгереді, ол тек қана ұйымдастырушы әрі кеңесші болуы тиіс.

3.Жобалай оқытудың өн бойында іздену әрекеті, зерттеу әрекеті, талдау және жинақтау әрекеті ұйымдастырылады.

4.Сонымен бірге ізденуші жеке жұмысының жобасын ұсынып, оны нәтижесінде дәлелдеу үшін жоспар жасайды, сызба, кескіндеме, диаграммалар пайдаланылады.

5.Талқыға ұсынылатынтақырып кең және ашық болуы қажет.

6.Жобаны қорғау жұптық, үштік және топтық шеңберде орындалуы керек.

Осындай жоба тобын құру тілдік тұлғаның шығармашылық белсенділігін тудыруға және топ мүшелерінің өзара ынтымақтастықта жұмыс істеуіне мүмкіндік береді[2].

Жобалай оқыту технологиясы арқылы орындалатын жұмыстарды өз деңгейінде дұрыс ұйымдастыру үшін олардың типтерін білу – басты талап.

Жоба түрлері:

1) әрекет түріне қарай: зерттеушілік, шығармашылық, рөлдік, қолданбалы, моножоба, пәнаралық;

2) пәндік-мазмұндық сипатына қарай: моножоба және пәнаралық;

3) қарым-қатынас тәсіліне қарай: тікелей қарым-қатынас; коммуникациялық технология;

4) үйлестіру сипатына қарай: тікелей, жанама;

5) байланыс сипатына қарай: аймақтық, оқу орнында орындалатын және халықаралық;

6) қатысатындардың санына қарай: жекелік, жұптық, топтық;

7) орындалу уақытына қарай: қысқа мерзімдік, орта мерзімдік, ұзақ мерзімдік деп іштей топтастырылады.

Бұл жобалар мазмұндық сипаты жағынан іштей екі үлкен топқа: ғылыми-ізденіс және қолданбалы-практикалық болып біріктіріледі.

Жобада оқытушы сарапшы, үйлестіруші немесе қосымша мәліметтерді беруші рөлін атқарады. Өз күшімен жоба-тапсырманы орындауда тілүйренушілер өз жұмыстарын жоспарлау, оның нәтижесін болжау, бірігіп жұмыс істеу сияқты өз бетінше жұмыс істеу тәсілдерін меңгереді.Өздік жұмыстарды ұйымдастыруда оқытушы  оқу үдерісін сабақ  беру логикасына бағындырмайды,  керісінше, оқушының білімді өздігінен игеру логикасына бағыттайды.

Тәжірибеде жобалай оқыту технологиясы арқылы ұйымдастырылатын өздік жұмыстарында оқытушы мынадай педагогикалық шарттарды ұстанса, табысты нәтижеге қол жеткізілетіні анықталды:

-оқушыларға қызықты және өзекті тақырыпты таңдау мүмкіндігін беру;

-оқушыларға жобаны іске асыруға қажетті әдістерді өз еркімен пайдалануын жүзеге асыру;

-топтық жұмыста рөлдерді өздеріне таңдату;

-оқушылардың зерттеу қызметінде олардың ізденісін қолдау, демеу жасау;

-сағаттар кестесін қатаң сақтай отырып кеңес беру;

-кезеңаралық жұмыстарды қорытындылауды ұйымдастыру;

-оқушылардың жасаған жоба жұмыстарын өзара, өзін-өзі бағалау жүйесін енгізу;

-жобаның тұсаукесерін салтанатты түрде ұйымдастыру.[3]

Жоба әдісін қолдануда оқушылар өз бетімен қажетті хабарды  жинауға дағдыланып, өздік шығармашылық қабілеттерін арттырады. Жоба әдісінің басты мақсаты – тәжірибе жүзінде орындауға бағытталған белгілі бір міндеттерді немесе әр сала бойынша білімдерін толықтыруды талап ететін маңызды тапсырмаларды орындау барысында оқушының өздігінен білім алуына жағдай жасау.Жобалау әдісі арқылы ұсынылатын тапсырмаларды орындау барысында оқушылар шығармашылықпен ойлауға, өз әрекетін өз бетінше жоспарлауға, жоба бойынша алдына қойған міндеттерді шешуге алдын ала болжам жасай білуге, басқаша айтқанда, жұмыс істеу мәдениетіне үйренеді.Жобалау әдісі мұғалімнен де дайындықты қажет етеді.Себебі мұғалім нақты мәселелерді шешуде кеңесші және бақылаушы қызметін атқарады.Жобалау әрекетін ұйымдастырудағы мұғалім мен оқушылар іс-әрекетінің алгоритмін мына таблицадан көруге болады:

Жобалау әрекетінің кезеңдері:

|  |  |  |  |  |
| --- | --- | --- | --- | --- |
| № | Жұмыс кезеңдері | Жұмыс мазмұны | Оқушылар іс-әрекеті | Мұғалімнің іс-әрекеті |
| 1 | Дайындық кезеңі | Жобаның тақырыбы мен мақсатын анықтау. Жұмыс тобын іріктеу. | Мұғаліммен бірге жоба тақырыбын талқылайды және қосымша ақпарат алады. Жобаның мақсатын анықтайды. | Жобалаудың мәні мен мазмұнын түсіндіреді. Жобаның мақсатын анықтауға көмектеседі. Оқушылар жұмысына бақылау жасайды. |
| 2 | Жоспарлау кезеңі | Қажетті ақпарат көзін анықтау. Ақпаратты жинау және талдау тәсілдерін анықтау. Жұмыс нәтижесін көрсету тәсілдерін анықтау (жоба түрі). Жоба нәтижесін бағалаудың өлшемдері мен әрекетін тағайындау. Жұмыс тобы мүшелерінің міндеттерін бөлу. | Жоба міндеттерін құрайды. Іс-әрекет жоспарын жасайды. Жобалау іс-әрекеті табыстылығы өлшемдерін таңдайды және негіздейді. | Идеялар мен болжамдар ұсынады.Оқушылар жұмысын бақылайды. |
| 3 | Зерттеу кезеңі | Ақпаратты жинау және нақтылау.(Негізгі құралдар: сұхбат, сауалнама, бақылау, эксперимент және т.б.).Жобаны орындау барысында туындаған баламаларды айқындау және талдау. Жобаны орындаудың тиімді нұсқасын таңдау. Жобаның зерттеушілік мақсаттарын кезең-кезеңмен орындау. | Жоба міндеттерін кезеңмен орындайды. | Бақылайды, кеңес береді, оқушылар әрекетін жанама басқарады. |
| 4 | Қорытынды | Ақпараттарды сараптау.  Қорытынды шығару. | Зерттеулер жүргізіп, ақпараттарды сараптайды. Жобаны дайындайды. | Оқушылар сұрауы бойынша кеңес береді, бақылайды. |
| 5 | Жобаны қорғау және нәтижесін бағалау | Жоба барысын орындау туралы есеп дайындау, алынған нәтижелерді түсіндіру. (Есеп түрі: ауызша есеп, жазбаша есеп, көрнекі құралдар арқылы ауызша есеп). Жобаны орындау, жеткен нәтиже мен оның себептері, сараптамасы. | Жобаны ұсынады, ұжымдық талдау мен бағалауға қатысады. | Қатардағы қатысушы ретінде тыңдайды, сұрақтар қояды. Қажет болған жағдайда түзетулер енгізеді. Оқушылар есебінің сапасын, қатысуын, шығармашылығын, қосымша материалдарды пайдалану сапасын, жобаны жалғастыру мүмкіншілігін бағалайды. |

Таблицада көрсетілгендей, жобалап оқыту технологиясын қолданып, проблемалық тақырыптың мазмұнын ашу, пікірталасқа түсу, өзіндік ойларын ғылыми дәлелдеудегі мұндай оқу ынтымақтастығын тудыратын топтық жұмыстардың мүмкіндіктері мен тиімділігі мол. Атап айтқанда:

1.Жұп (диада) құрып, бір мезгілде бірлікте жұмыс істеуге мүмкіндік береді.

2.Үштік (триада) құрып, бір мезгілде бірлікте және жеке де жұмыс істеуге бағыттайды.

3.Шағын топ құрып, (мүмкін 4 не 6 адам) пікірталас тудыратын қарым-қатынасқа түсу мүмкіндіктеріне ие болады.

Оқыту үдерісінде білім алушының өздігінен білім алуына, болжам жасауына, өз бетінше ізденуіне жол ашатын бұл оқыту технологиясының тиімділігі:

-сабақты түрлендіру мүмкіндіктерінің молдығы;

-оқығандары бойынша пікірталас түрлерінің ұйымдастырылуы;

-оқушының өзіндік әрекетіне ыңғайлылығы;

-әдеби түсініктерді салыстыру, жинақтау, саралау, топтау заңдылықтарын танудағы тиімділігі;

-білім алушының сөйлеу қабілетін көрсетуге мүмкіндік беретін тілдік жағдаяттарды қамту мүмкіндіктерінің молдығы[4].

Қорытындалай келе, оқушылардың білім сапасын көтеру -қазіргі өзекті мәселелердің бірі. Сондықтан да осы салада батыл қадамдар жасалып, өзгерістер енгізілуде. Сондай жаңа бастамалардың бірі – оқушының білімділігін, біліктілігін, шығармашылығын арттыратын жобалау әдісі.Жобалау әдісін сабақта тиімді қолдану барысында білім алушының пәнге деген қызығушылығы, көркем шығарманы оқуға талпынысы олардың интеллектуалдық, адамгершіліктерін, азаматтық тәрбие беру, оқырмандық ықласын, биік талғамдарын қалыптастырады. Сонымен бірге ғылым саласы бойынша қызықтыратын мәселелерін жүзеге асыруға, болашақтағы арман-жоспарларын іске асыруға, қабілеттері мен дарындарын ашуға жол ашады.

Пайдаланылған әдебиеттер:

1. Бондаревская Е. В. Личностно-ориентированное образование как прогностическая модель педагогической культуры XXI в. // Инновации в образовании. – 1998. – № 2. – С. 10.

2.Қ. Әбдезұлы, С.Ч.Тұрсынғалиева «Қазақ әдебиеті» әдістемелік нұсқау. Астана: «Арман-ПВ»,2012.33-бет

3. Бөрібаев Б, Балапанов Е. Жаңа ақпараттық технологиялар. – Алматы, 2001.

4.Қ. Әбдезұлы, С.Ч.Тұрсынғалиева «Қазақ әдебиеті» әдістемелік нұсқау. Астана: «Арман-ПВ»,2012.36-бет